રાજ્યના નાણામંત્રી નીતિન પટેલ દ્વારા બાંધકામ ઉદ્યોગને પ્રોત્સાહિત કરી નવી રોજગારીના સર્જનની કવાયત પણ હાથ ધરવામાં આવી હોવાનું જાણવા મળે છે. રાજ્યના દરેક ગરીબ અને મધ્યમવર્ગને પોતાનું ઘરનું સ્વપ્ન પૂરું કરવાની દિશામાં રાજ્ય સરકાર આગળ વધી રહી છે. સૂત્રો તરફથી મળેલી માહિતી મુજબ ગરીબ અને મધ્યમવર્ગને સસ્તામાં ઘર આપવાની નવી યોજના પણ શરૂ થાય તો નવાઇ નહીં. સાથે મુખ્યમંત્રી આવાસ યોજના દ્વારા આપવામાં આવતી સબસિડીની રકમમાં પણ વધારો કરવાની જાહેરાત કરવામાં આવશે. ઓછા વ્યાજદરની લોન પણ સરકારના સહયોગથી મળી રહે તેવું વ્યવસ્થાતંત્ર ઊભું કરવાની દિશામાં પણ બજેટમાં જોગવાઇ થવાની સંભાવના રહેલી છે. ૨૦૧૭-૨૦૧૮ના અંદાજપત્રમાં બાંધકામ ક્ષેત્રે પણ વિશેષ ભાર મૂકીને ઘરનું ઘર આપવાનું સરકારનું ફોકસ રહેશે.